REPUBLIKA SRBIJA

NARODNA SKUPŠTINA

Odbor za ljudska i manjinska prava i

ravnopravnost polova

Broj: 06-2/461-13

17. februar 2014. godine

B e o g r a d

**PREDSEDNIKU**

**NARODNE SKUPŠTINE REPUBLIKE SRBIJE**

Na osnovu člana 84. stav 8. Poslovnika Narodne skupštine, predsednik Odbora za ljudska i manjinska prava i ravnopravnost polova dostavlja

**I N F O R M A C I J U**

**o**

**javnom slušanju na temu:**

**„Nacionalna implementacija preporuka CEDAW komiteta Ujedinjenih nacija i CAHVIO Konvencije Saveta Evrope (Istanbulska konvencija)“**

Odbor za ljudska i manjinska prava i ravnopravnost polova Narodne skupštine, na osnovu odluke Odbora od 20. novembra 2013. godine, održao je 3. decembra 2013. godine javno slušanje na temu **„**Nacionalna implementacija preporuka CEDAW komiteta Ujedinjenih nacija i CAHVIO Konvencije Saveta Evrope (Istanbulska konvencija)“.

Javnom slušanju su prisustvovali: Gordana Čomić, potpredsednik Narodne skupštine, Meho Omerović, predsednik Odbora za ljudska i manjinska prava i ravnopravnost polova; Teodora Vlahović, Tamara Tripić, Petar Kuntić, Bojana Božanić, Zlata Đerić, Olena Papuga, članovi Odbora; Biljana Ilić Stošić, Vesna Jovicki, Milica Vojić Marković, zamenici članova Odbora; Marija Obradović, Gorica Gajić, Biljana Hasanović Korać, narodni poslanici; Stana Božović, državna sekretarka u Ministarstvu rada, zapošljavanja i socijalne politike; Brankica Janković, državna sekretarka u Ministarstvu rada, zapošljavanja i socijalne politike; Suzana Paunović, direktorka Kancelarije za ljudska i manjinska prava; Antje Rothemund, šefica misije Saveta Evrope u Beogradu; Asya Varbanova, direktorka UN Women; Tanja Ignjatović, Autonomni ženski centar; Lepojka Čarević Mitanovska, „Iz kruga“; Ana Saćipović, Udruženje Romkinja „Osvit“; Biljana Branković, nezavisna istraživačica-konsultantkinja za ženska prava; Jasmina Benmansur, pomoćnik ministra, Nina Fira, pomoćnik ministra, Nenad Jovanović, Ministarstvo pravde i državne uprave; Muhedin Fijuljanin, državni sekretar, Ministarstvo prosvete, nauke i tehnološkog razvoja; Predrag Peruničić, Ministarstvo omladine i sporta; Ljiljana Prišović Felbab, Biljana Lazarević, Ministarstvo unutrašnjih poslova; Snežana Pantić Aksentijević, Rajka Perunović, Ministarstvo zdravlja; Vladimir Pešić, Mirjana Bulatović, Ministarstvo rada, zapošljavanja i socijalne politike; Natalija Mićunović, Dragan Knežević, Jasna Vujačić, Ljiljana Topić, Ministarstvo rada, zapošljavanja i socijalne politike, Uprava za rodnu ravnopravnost; Milana Lazić, Tim za socijalno uključivanje i smanjenje siromaštva Vlade Republike Srbije; Gordana Stevanović, Dragana Grabovica, Ljerka Ećimović, Elvira Tot, Zaštitnik građana; Emila Spasojević, Poverenik za zaštitu ravnopravnosti; Mileva Jokić, Kancelarija za evropske integracije; Anita Beretić, Pokrajinski sekretarijat za privredu, zapošljavanje i ravnopravnost polova; Vesna Šijački, Katarina Krajnović, Vladislava Igić, Zavod za ravnopravnost polova AP Vojvodine; Elina Čuković, Ambasada Finske; Marinela Mitrović, Delegacija Evropske Unije; Zorica Skakun, UN Women; Zorana Antonijević, Nataša Šakota, Misija OEBS u Srbiji; Daša Duhaček, Centar za studije roda i politike; Ljiljana Nedeljković, Nacionalna služba za zapošljavanje; Nina Živanović, Kancelarija za rodnu ravnopravnost gradske opštine Vračar; Marina Milovanović, Komisija za rodnu ravnopravnost gradske opštine Zemun; Nela Dančetović, Komisija za rodnu ravnopravnost gradske opštine Kraljevo; Bratislav Minkić, Komisija za rodnu ravnopravnost opštine Niška banja; Salko Karadarević, Gradska uprava Šabac; Vitomir Mihajlović, Nenad Vasić, Živojin Mitrović, Ljuan Koka, Nacionalni savet romske nacionalne manjine; Danijela Lakatoš, Centar za prava manjina; Dušica Popadić, Incest trauma centar; Katarina Đokić, Vladimir Erceg, Maja Bjeloš, Beogradski centar za bezbednosnu politiku; Đurđica Ergić, Jelena Kostić, Katarina Pejović, Romski ženski centar „Bibija“; Slobodanka Vasić, Maja Vasić, Valentina Marković, Goran Sanojević, Milorad Popović, Ženski romski centar „Veliki Crljeni“; Irena Mahmudović, Suzana Salijević, Gordana Jovanović, Udruženje Romkinja „Osvit“; Milomirka Naskovska, Renata Janaskovska, Brankica Vaneska, Dobrila Vaneska, Vesna Ćerimović, Udruženje Roma „Novi Bečej“; Zorica Gudović, Rekonstrukcija „Ženski fond“; Vjera Rudović, Udruženje „Žena“; Ljerka Mezga Ćurčin, Tamara Mitić, Remzika Salijević, Ženski prostor Niš; Radmila Nešić, Jasmina Milić, NVO Ternipe; Jelena Avramović, Marija Stevuljević, NDI; Bojana Balević, NVO Praksis; Jelena Džombić, Helsinški odbor za ljudska prava; Kristina Tubić, JUKOM; Vesna Jovanović, Zorica Stanojević, Lela Usković, Svetlana Ilić, Snežana Stanojević, Lepa Nedeljković, Sanja Lukić, Mima Gajić, Romske zdravstvene medijatorke; Danica Jovanović, Vesna Alavanja, Marija Kovačev, Kilino Stojkov.

Javno slušanje je otvorio predsednik Odbora za ljudska i manjinska prava i ravnopravnost polova Narodne skupštine **Meho Omerović**. Pozdravljajući sve prisutne, on je istakao da je Srbija ratifikovala najvažnije međunarodne konvencije koje imaju za cilj borbu protiv diskriminacije i nasilja nad ženama, a to su svakako: Konvencija UN o eliminisanju svih oblika diskriminacije žena i Konvencija Saveta Evrope o sprečavanju i borbi protiv nasilja nad ženama i nasilja u porodici (Istanbulska konvencija).

Kada je reč o Konvenciji UN, ove godine Srbija je u Ženevi predstavila svoj drugi i treći periodični izveštaj o primeni ove konvenicije i dobijene su određene preporuke Komiteta UN. Istanbulska konvencija je ratifikovana u Narodnoj skkupštini 31. oktobra ove godine i pred nama se nalaze brojne aktivnosti u cilju njene implementacije i usklađivanja zakonodavstva.

Takođe je naglasio da se javno slušanje održava na Međunarodi dan osoba sa invaliditetom. Žene sa invaliditetom su u posebno nepovoljnom položaju i višestruko su diskriminisane – na osnovu pola i na osnovu invaliditeta, one su češće nezaposlene, ekonomski zavisne i samim tim češće su žrtve nasilja. Zbog toga je poseban deo ovog javnog slušanja posvećen njihovom položaju i pravima.

**Antje Rothemund**, šef misije Saveta Evrope u Beogradu, istakla je da je Konvencija Saveta Evrope o sprečavanju i borbi protiv nasilja nad ženama i nasilja u porodici, jedini pravno-obavezujući instrument u Evropi koji se odnosi na ovo ozbiljno kršenje ljudskih prava. Ona ima za cilj „nultu toleranciju“ na nasilje nad ženama i nasilje u porodici. Prihvatanjem Konvencije, vlade se obavezuju da izmene svoje zakone, da preduzmu praktične mere i da upotrebe sva sredstva za efikasnu prevenciju i borbu protiv nasilja nad ženama i nasilja u porodici. Konvencija će da stupi na snagu kada je ratifikuje 10 od 47 država članica Saveta Evrope. Srbija je osma zemlja koja je ratifikovala Konvenciju. Uskoro se očekuju još dva potpisa pa se može pretpostaviti da će Konvencija stupiti na snagu početkom 2014. godine.

Konvencija predviđa da sledeći oblici nasilja nad ženama predstavljaju krivično delo: fizičko nasilje, psihičko nasilje, seksualno nasilje, seksualno uznemiravanje, prinudni brak, genitalno sakaćenje i proganjanje. Ona se zasniva na pet principa koje mogu da budu smernice za rad vlada, nevladinih organizacija i drugih učesnika. To su prevencija, zaštita, procesuiranje, politike integracije i monitoring. U pogledu monitoringa, obavestila je učesnike da je u Savetu Evrope u toku uspostavljanje monitoring mehanizma za Istanbulsku konvenciju – GREVIO, koji će početi da radi nakon što Konvencija stupi na snagu. Takođe je upoznala prisutne da je Parlamentarna skupština Saveta Evrope izdala Priručnik za parlamentarce o Istanbulskoj konvenciji koja je dostupna na srpskom jeziku.

Upoznala je prisutne sa merama koje se preduzimaju u okviru Evropske unije, a imaju za cilj borbu protiv nasilja nad ženama, kao što je usvajanje Direktive o pravima žrtava iz 2012. godine i Rezolucija Evropskog parlamenta o prioritetima nove EU politike u borbi protiv nasilja nad ženama. Ona je istakla da Savet Evrope snažno podržava Evropsku uniju da potpiše i ratifikuje Istanbulsku konvenciju.

Istakla je da Odbor za ljudska i manjinska prava i ravnopravnost polova Narodne skupštine i Ženska parlamentarna mreža imaju značajnu ulogu u implementaciji Istanbulske konvencije u Srbiji.

Na kraju je naglasila da Istanbulska konvencija šalje jednu važnu poruku, a to je da se nasilje nad ženama i nasilje u porodici ne može više posmatrati kao privatan problem, već ono predstavlja kršenje ljudskih prava. Stoga države imaju obavezu da spreče takvo nasilje, zaštite žrtve i kazne počinioce.

**Asya Varbanova***,* direktor UN Women za Srbiju, istakla je da Konvencija Ujedinjenih nacija o eliminisanju svih oblika diskriminacije žena (CEDAW konvencija) predstavlja verovatno najznačajniji međunarodni ugovor za zaštitu prava žena. Ona se odnosi na politička i kulturna prava, ali ima u vidu i ekonomsku i socijalnu dimenziju diskriminacije žena. Konvencija sadrži tri osnovne obaveze država članica koje imaju za cilj eliminaciju diskriminacije žena i one predstavljaju osnovu za CEDAW komitet kada priprema svoje preporuke za države članice. Prva obaveza se sastoji u tome da država treba da osigura da ne postoji direktna i indirektna diskriminacija u zakonima. Drugo, države su dužne da efikasno unaprede položaj žena kroz konkretne politike i programe. Treće, obaveza je države da preduzme mere kako bi se prevazišli postojeći stereotip.

U zaključnim zapažanjima koja je Komitet usvojio kada je reč o izveštaju Republike Srbije, ističe se da je napredak učinjen naročito kada je reč o zakonodavnom okviru. Ono što, međutim, izaziva zabrinutost i na šta se uglavnom odnose preporuke Komiteta, jeste implementacija zakona, strategija i politika. Potrebno je dalje raditi na podizanju svesti žena o njihovim pravima, jačati kapacitete i obezbediti resurse za primenu donetih zakona, strategija i akcionih planova. Takođe je potrebno izraditi i primenjivati indikatore za praćenje unapređenja položaja žena. Komitet je zahtevao da se naročita pažnja posveti posebno osetljivim grupama žena i njihovim specifičnim potrebama, kao što su Romkinje, žene sa invaliditetom, žene pogođene ratom, žene koje žive sa HIV-om, lezbejke i dr. Komitet je posebno zabrinut zbog povećanog broja ubistava žena i različitih oblika nasilja nad ženama. Stoga je Komitet pozvao Srbiju da u roku od dve godine dostavi informaciju o preduzetim merama u cilju sprovođenja preporuka koje se odnose na suzbijanje nasilja nad ženama.

Na kraju je istakla da zaključna zapažanja predstavljaju dobru osnovu za definisanje prioriteta u narednom periodu i istakla da su Ujedinjene nacije i specijalizovane UN agencije u Srbiji spremne da pruže podršku Vladi, Parlamentu i nevladinim organizacijama za unapređenje položaja žena u Srbiji.

**Brankica Janković**, državni sekretar u Ministarstvu rada, zapošljavanja i socijalne politike, istakla je da je državna delegacija Republike Srbije na 55. zasedanju Komiteta za eliminaciju diskriminacije žena, u Ženevi, 18. jula ove godine, predstavila Drugi i Treći periodični izveštaj o primeni CEDAW Konvencije za period 2007-2009. Navela je, da je u svojstvu šefa delegacije, pored ostalih članova delegacije, neposredno učestvovala u dijalogu sa Komitetom za eliminaciju diskriminacije žena. Delegacija je upoznala Komitet sa zakonodavnim aktivnostima u Republici Srbiji i usvajanjem seta strateških i operativnih dokumenata kojima se reguliše pitanje rodne ravnopravnosti i unapređenje položaja žena i koji se nalaze u fazi pune implementacije. Posebno je istaknut značaj nacionalnih mehanizama koji su nadležni za ovu oblast, kao što su Odbor za ljudska i manjinska prava i ravnopravnost polova, Ženska parlamentarna mreža i Komisija za sprovođenje Nacionalnog akcionog plana za primenu Rezolucije 1325 SB UN, u okviru Narodne skupštine. Takođe, ukazano je na delovanje Saveta za rodnu ravnopravnost, Uprave za rodnu ravnopravnost Ministarstva rada, zapošljavanja i socijalne politike (čija je jedna od nadležnosti upravo sprovođenje preporuka Komiteta), kao nezavisnih mehanizama - Poverenika za zaštitu ravnopravnosti i Zaštitnika građana. Delegacija je upoznala Komitet sa aktivnostima Republike Srbije u cilju sprečavanja i borbe protiv nasilja nad ženama i nasilja u porodici, kao i na poboljšanju položaja žena Romkinja, žena sa invaliditetom i ostalih višestruko diskriminisanih grupa. Istakla je da su izveštaj i nastup delegacije tokom trajanja zasedanja, od strane Komiteta, ocenjeni veoma dobro.

Povodom obeležavanja Međunarodnog dana osoba sa invaliditetom naglasila je da se Ministarstvo rada, zapošljavanja i socijalne politike posebno angažuje na promociji i zaštiti prava i unapređenju položaja osoba sa invaliditetom uopšte, a da se posebna pažnja posvećuje poboljšanju položaja žena sa invaliditetom. Ministarstvo finansira projekte koji promovišu princip jednakih mogućnosti osoba sa invaliditetom, a posebno žena, kroz različite informativne i edukativne kampanje na teritoriji cele Republike.

**Stana Božović**, državni sekretar u Ministarstvu rada, zapošljavanja i socijalne politike, istakla je da je Republika Srbija uglavnom usvojila zakonske i strateške dokumente u oblasti unapređenja ljudskih prava. Navela je da je u cilju poboljšanja implementacije zakona u ovoj oblasti u Srbiji usvojen Program obrazovanja za unapređivanje rodne ravnopravnosti pri Pravosudnoj akademiji, Kriminalističko-policijskoj akademiji i Službi za upravljanje kadrovima Vlade Republike Srbije. Po pitanju unapređenja položaja Romkinja iznela je da je u svojstvu predsednice Saveta za ravnopravnost polova Vlade Republike Srbije imenovala člana saveta, predstavnicu Romske ženske mreže, koja će biti zadužena za posebnu pažnju u razvijanju vladinih politika koje su važne za poboljšanje položaja Romkinja, kao i da je cela budžetska linija za projekte organizacija civilnog društva u okviru rodne ravnopravnosti, ove godine opredeljena za projekte čiji fokus će biti unapređivanje položaja Romkinja.

Takođe, iznela je da je u cilju uspostavljanja delotvornije saradnje sa predstavnicima organizacija civilnog društva, Savet za ravnopravnost polova započeo dijalog koji treba da rezultira potpisivanjem memoranduma o saradnji između Saveta za ravnopravnost polova Vlade Repubike Srbije i nevladinih organizacija.

Govoreći o protokolu o saradnji sa institucijama koje pružaju usluge žrtvama nasilja, istakla je da je pored opšteg protokola o saradnji institucija, ove godine donet poseban protokol o postupanju u slučajevima nasilja pri centrima za socijalni rad i u policiji, kao i da je proces razvijanja protokola o saradnji institucija ove godine spušten i na lokalni nivo kroz projekat koji se uz pomoć UNDP-a sprovodi pod nazivom „Integrisani odgovor na nasilje nad ženama“.

Kada je reč o Istanbulskoj konvenciji, podsetila je da je Narodna skupština 31. jula 2013. godine donela Zakon o potvrđivanju Konvencije Saveta Evrope o sprečavanju i borbi protiv nasilja nad ženama i nasilja u porodici. Posebno je istakla da Konvencija naglašava dužnost strana ugovornica da u potpunoj posvećenosti pristupe izradi rodno osetljivih politika i da pri tom sarađuju sa udruženjima građana i civilnim društvom. Ukazala je da podaci centara za socijalni rad za 2012. godinu pokazuju da postoji veliki broj različitih oblika nasilja i iznela statističke podatke. S tim u vezi istakla je da smatra da još uvek ne možemo biti zadovoljni brojem i geografskim rasporedom sigurnih kuća. Ističući značaj potvđivanja Konvencije Saveta Evrope, naglasila je da se u predstojećem procesu nacionalne implementacije Konvencije planira usaglašavanje domaćeg zakonodavstva sa odredbama Konvencije, kao i formiranje koordinacionog tela za sprovođenje, praćenje i procenu politika i mera za sprečavanje i borbu protiv nasilja nad ženama i nasilja u porodici.

**Suzana Paunović,** direktor Kancelarije Vlade Republike Srbije za ljudska i manjinska prava navela je da Kancelarija priprema izveštaje na osnovu preuzetih međunarodnih obaveza i da je Srbija potpisnica osam osnovnih međunarodnih ugovora iz oblasti ljudskih prava. Istakla je da do sada Srbija ima preko 400 preporuka koje je dobila na osnovu svih ratifikovanih konvencija i preuzetih međunarodnih obaveza i ukazala da ne postoji jedno telo na nivou Srbije koje bi pratilo kako se implementiraju ove preporuke. Navela je da je Kancelarija za ljudska i manjinska prava zajedno sa Kancelarijom Ujedinjenih nacija u Beogradu, u prethodnih par meseci, radila na uspostavljanju tog nacionalnog mehanizma. Uspostavljanje ovog mehanizma predstavlja ispunjenje preporuke iz Univerzalnog periodičnog pregleda, kao i preporuke visoke komesarke UN gđe Navi Pilaj. Navela je da će nacionalni mehanizam zvanično biti predstavljen 10. decembra na dan ljudskih prava, i istakla značaj formiranja ovog tela imajući u vidu činjenicu da nas očekuju pregovaračka poglavlja 23. i 24. Takođe je istakla da nemamo tako dug period za implementaciju svih preporuka, jer postoje preporuke o čijem sprovođenju ćemo morati da izveštavamo za dve godine. Na kraju je zaključila da je zbog svega navednog bitno da ovaj mehanizam profunkcioniše već početkom sledeće godine.

**Biljana Branković**, nezavisni istraživač-konsultant za ženskaprava je ukazala da će biti potrebne ozbiljne i temeljne promene kako bismo uskladili svoj zakonski i strateški okvir sa Istanbulskom konvencijom, a posebno u institucionalim politikama i praksama. Bićemo u obavezi da definišemo neka nova krivična dela, npr. proganjanje i da redefinišemo neka postojeća krivična dela, npr. silovanje.

Konvencija zahteva standard „dužne prilježnosti“ ili potpune posvećenosti države u prevenciji nasilja, zaštiti žrtava, procesuiranju i kažnjavanju počinilaca. Standard dužne prilježnosti u stvari podrazumeva odgovornost države ako: olakšava, uslovljava, prilagođava, toleriše, opravdava ili daje izgovor za nasilne akte privatnih lica, odnosno, usled nedostatka volje države da sprečava, kontroliše, ispravlja ili sankcioniše nasilne akte privatnih lica putem svojih izvršnih, zakonodavnih ili sudskih organa.

Dalje je ukazala da postoji velika nesrazmera između broja žrtava koje su evidentirali centri za socijalni rad i mera, sudskih postupaka i intervencija koje su ti centri preduzeli u cilju zaštite žrtava. Postoji trend da se žrtve sve češće obraćaju centru za socijalni rad, što može sa jedne strane da predstavlja pozitivan trend jer ukazuje na porast poverenja u ove institucije. Međutim, u većini (četiri petine) registrovanih slučajeva nasilja, centri za socijalni rad nisu pokretali sudske postupke. Tokom 2012. godine, centri za socijalni rad su evidentirali 9325 žrtava nasilja u porodici i 3017 dece - svedoka nasilja u porodici. Te godine, centri za socijalni rad su pokrenuli 2025 sudskih postupaka u korist žrtava: npr. postupak za izricanje mera zaštite od nasilja u porodici, krivičnu prijavu protiv počinioca, postupak za donošenje privremene mere prinudnog lečenja počinioca i sl.

Centri za socijalni rad u mnogim slučajevima ne reaguju na nasilje pokretanjem sudskih postupaka iz svoje nadležnosti dok se nasilje ne ustali, već radije pribegavaju merama praćenja i kontrole i savetodavnog rada i usmeravanja. Postavlja se pitanje sa kim savetodavno rade, sa žrtvom, počiniocem ili sa oboje? S tim u vezi podsetila je da Konvencija zabranjuje medijaciju, pomirenje i alternativno razrešenje sporova. Obrazac nereagovanja ili odloženog reagovanja je u suprotnosti sa zahtevima Istanbulske konvencije, kao i sa standardom dužne prilježnosti koji nalaže da institucije treba da deluju preventivno, da bi efikasno i pravovremeno sprečile nastavak odnosno ponavljanje nasilja.

Kada je reč o postupanju javnog tužioca, ukazala je da u velikom broju slučajeva tužilac odbacuje prijavu, a najčešće iz razloga što se žrtva ne pridružuje krivičnom gonjenju. Takođe, javni tužilac po dobijanju krivične prijave najčešće ne razgovora sa žrtvom, već to prepušta policiji. Ovo nije u skladu sa čl. 55. Istanbulske konvencije koji predviđa da sudski postupci za krivična dela navedena u Konvenciji ne zavise od prijave ili žalbe koju podnosi žrtva - postupak se može nastaviti i ako žrtva povuče svoju izjavu, odnosno prijavu.

Postoji pozitivan trend porasta broja krivičnih prijava za krivično delo nasilja u porodici (u periodu 2004-2011 taj broj se povećao 3,5 puta) što se može tumačiti porastom poverenja žrtava u pravosudni sistem i policiju, razvijanjem svesti o kažnjivosti ovog krivičnog dela (usled medijskih akcija ženskih NVO), kao i većim senzibilitetom policije (koja pokazuje veću spremnost da pokreće krivične prijave).

Međutim, postoje ozbiljni problemi u implementaciji zakona: kaznena politika sudova prema počiniocima veoma je blaga jer znatan broj osuđenih prolazi sa uslovnom kaznom. Proporcija uslovnih osuda dramatično raste (broj uslovnih osuda porastao je 6,7 puta od 2004. do 2011), dok proporcija zatvorskih kazni u istom periodu ostaje na približno istom nivou. Ovaj obrazac je još problematičniji ako imamo u vidu pomenuti trend znatnog porasta broja krivičnih prijava u tom periodu: nezavisno od toga što je broj krivičnih prijava od 2004. do 2011. porastao 3,5 puta, broj počinilaca koji bivaju osuđeni na zatvorsku kaznu nije proporcionalno porastao, već su postojale samo manje fluktuacije. Stoga postavlja pitanje kakvu društvenu poruku šalje pravosudni sistem ovakvom kaznenom politikom? Bivaju li žrtve obeshrabrene da traže pravdu?

Takođe je istakla značaj opštih i specijalizovanih usluga za žrtve svih oblika nasilja, uključujući i decu – svedoke. Standardi Saveta Evrope podrazumevaju sledeći minimum servisa za žrtve:

* bar jedna besplatna nacionalna SOS linija za žrtve svih oblika nasilja nad ženama dostupna 24 sata dnevno 7 dana u nedelji;
* lokalni SOS telefoni (broj SOS telefona u skladu sa veličinom populacije);
* po jedna specijalizovana sigurna kuća u svakom regionu, ukupno 1 porodično mesto na 10 000 stanovnika, koje su dostupne ženama sa specifičnim potrebama;
* jedan krizni centar za žrtve seksualnog nasilja na 200 000 žena;
* jedan centar za prijavljivanje seksualnog nasilja na 400 000 žena.

Ona je istakla da je broj servisa u Srbiji daleko ispod minimalnih standarda Saveta Evrope:

* nemamo nacionalnu SOS liniju (pilot projekat regionalne linije u Vojvodini); većinu specijalizovanih SOS telefona (24) vode ženske NVO, a 5 centri za socijalni rad (Branković, 2012);
* Srbija nema dovoljno porodičnih mesta u sigurnim kućama i one nisu adekvatno geografski raspoređene, a postavlja se i pitanje dostupnosti za žene sa invaliditetom i druge žene sa specifičnim potrebama;
* nemamo krizne centre za žrtve seksualnog nasilja (ipak, većina NVO pruža neke od usluga podrške/savetovanja žrtvama seksualnog nasilja);
* nemamo centre za prijavljivanje seksualnog nasilja.

**Tamara Tripić**, narodni poslanik, zamenik predsednka Odbora za ljudska i manjinska prava i ravnopravnost polova je prisutne upoznala sa oblastima u kojima se očekuje aktivnija uloga Narodne skupštine u primeni preporuka CEDAW komiteta, kao i u primeni Istanbulske komisije.

Na početku je istakla da je CEDAW komitet u zaključnim zapažanjima pozvao Srbiju da podstakne Narodnu skupštinu da, u skladu sa svojim nadležnostima, preduzme neophodne mere u vezi sa primenom i praćenjem ovih zaključnih zapažanja.

Ona je istakla da je po prvi put Narodna skupština bila uključena u proces izveštavanja, odnosno predstavljanja Drugog i Trećeg periodičnog izveštaja u julu mesecu u Ženevi. Kao predstavnica Odbora za ljudska i manjinska prava i ravnopravnost polova, učestvovala je u delegaciji RS i predstavila aktivnosti Narodne skupštine. Što se tiče samih zaključnih zapažanja, i naročito oblasti u kojima je Komitet izrazio zabrinutost i dao određene preporuke sa stanovišta nadležnosti Narodne skpštine, ukazala je na sledeće preporuke Komiteta:

Prva se odnosi na nedovoljnu informisanost žena o njihovim pravima prema Konvenciji. Stoga smatra da bi u kampanjama podizanja svesti Narodna skupština i narodni poslanici mogli da imaju veću inicijativu i veću ulogu jer su narodni poslanici predstavnici građana i građanki Srbije.

Komitet je takođe konstatovao da se Zakon o zabrani diskriminacije i Zakon o ravnopravnosti polova nedovoljno efikasno sprovode, kao i da nije regulisan koncept višestruke diskriminacije, niti je obezbeđena besplatna pravna pomoć što onemogućava žene da ostvare zaštitu od diskriminacije. Tamara Tripić je podsetila da je na ovaj problem ukazala i Poverenica za ravnopravnost prilikom predstavljanja svog godišnjeg izveštaja pred Odborom za ljudska i manjinska prava i ravnopravnost polova. I u ovom slučaju, uloga Narodne skupštine je značajna, naročito kroz kontrolnu funkciju i Narodna skupština i nadležni odbori bi mogli više pažnje da posvete upravo sprovođenju ova dva zakona. Pored toga, potrebno je pripremiti odgovarajuće izmene zakona kako bi se regulisala višestruka diskriminacija kao naročito težak oblik diskriminacije.

Komitet je preporučio preduzimanje mera za poboljšanje vidljivosti Zaštitnika građana i Poverenika za zaštitu ravnopravnosti, kao i da se ove institucije organizaciono ojačaju. S tim u vezi, Tamara Tripić je istakla da je Narodna skupština ove godine razmatrala godišnji izveštaj Zaštitnika građana i Poverenika za zaštitu ravnopravnosti i da je usvojila određene zaključke u cilju unapređenja stanja u ovim oblastima. Zaključci su dostavljeni Vladi i drugim nadležnim institucijama, i treba insistirati na njihovom efikasnom sprovođenju.

Istakla je značajan doprinos Poverenika za zaštitu ravnopravnosti u sprovođenju aktivnosti Ženske parlamentarne mreže.

Komitet ukazuje i na potrebu uključivanja organizacija civilnog društva u vezi sa kreiranjem i sprovođenjem politika rodne ravnopravnosti. S tim u vezi Tamara Tripić je istakla da je za Narodnu skupštinu veoma važna saradnja sa civilnim sektorom, a to mišljenje je iznela i na osnovu iskustva Ženske parlamentarne mreže.

Komitet je konstatovao i nedovoljnu primenu odredbi kojima se garantuje učešće žena u političkom i javnom životu. S tim u vezi Tamara Tripić je podsetila da je Zakon o izboru narodnih poslanika iz 2009. godine omogućio veće učešće žena u Narodnoj skupštini, ali da i dalje žene nisu u dovoljnoj meri zastupljene u Narodnoj skupštini. Kao primer je navela to što u dva parlamentarna odbora nema ni jedne žene, kao ni u četiri parlamentarne delegacije. Takođe je istakla da je i dalje uočljiva rodna sagregacija u odnosu na pojedine resore.

Kada je reč o preporukama CEDAW komiteta na kraju je istakla i ulogu Narodne skupštine u implementaciji preporuke koja se odnosi na izmene i dopune krivičnog, porodičnog i drugih zakona u cilju efikasnog sprečavanja svih oblika nasilja nad ženama i zaštite žrtava. Postupanje po ovoj preporuci podudara se i sa obavezama koje proističu iz Istanbulske konvencije, te narodni poslanici naročito treba da obrate pažnju na buduće izmene krivičnog i porodičnog zakonodavstva, kao i drugih zakona u ovoj oblasti.

Ukazala je na teške posledice nasilja nad ženama. Ove godine je u Srbiji ubijena 41 žena, a nasilnici su toliko ojačani da napadaju i unutar sigurnih kuća. Zbog ovih tragičnih podataka, neophodno je što pre pristupiti implementaciji Istanbulske konvencije. U tom procesu, biće neophodno menjati opise pojedinih krivičnih dela, uvoditi nova krivična dela, jačati saradnju između nadležnih organa, u većoj meri primenjivati već postojeća zakonska rešenja, kao što je mera udaljenja nasilnika iz mesta stanovanja.

Konvencija naglašava ulogu parlamenta kroz član 70. gde stoji da su nacionalni parlamenti pozvani da učestvuju u praćenju primene konvencije. Zato je bitno da nadležno ministarstvo razmotri mogućnost da se usvoji plan aktivnosti za primenu konvencije, sa određivanjem nadležnih institucija za njihovo sprovođenje i procenom finansijskih sredstava i ljudskih resursa neophodnih za njihovu primenu. Ona je pozvala narodne poslanike, naročito članice Ženske parlamentarne mreže, da podrže, iniciraju ili predlože zakonska rešenja kojima će se obezbediti što efikasnija primena Konvencije, kako bismo u periodu koji dolazi mogli da konstatujemo da je došlo da smanjenja broja žrtava i da smo svi zajedno uspeli da doprinesemo rešavanju ovog velikog problema. Na kraju je naglasila da je elementarno pravo svakog građana i građanke da dobije zaštitu od države kada su mu/joj ugrožena osnovna prava, a do sada je 41 žena ove godine u Srbiji izgubila pravo na život.

**Ana Sećipović** – predstavnica Udruženja Romkinja „Osvit“ je u svom obraćanju istakla da Romsku žensku mrežu Srbije čine 24 romske ženske organizacije sa teritorije čitave Srbije a da su se umrežili 2004. godine i da su od 2004. do danas postale vidljive, ponudile državi mnoga rešenja za unapređenje položaja Romkinja i podigle nivo vidljivosti problema Romkinja. Posebno je skrenula pažnju na preporuke CEDAW Komiteta iz oblasti obrazovanja, zapošljavanja i učešća u političkom i javnom životu. Istakla je napore Kancelarije za ljudska i manjinska prava koja je uspela da od 2005. do sada podigne nivo uključenosti romske dece u osnovni sistem obrazovanja. Skrenula je pažnju da do naglog osipanja dolazi kada devojčice završe osnovnu školu. Takođe je istakla da, polazeći od preporuka, kao i iskustava zemalja u okruženju i Evropi, i u Srbiji se može koristiti model da srednje obrazovanje postane redovno i obavezno obrazovanje za svu decu. Predložila je da romske devojčice zbog ekstremno siromašne situacije u svojim porodicama dobiju finansijsku podršku iz lokalnih institucija u obliku besplatnih knjiga, besplatnog prevoza, garderobe. Smatra da je u školskim udžbenicima prisutno stereotipno prikazivanje romske kulture i života. Istakla je i problem zapošljavanja i pohvalila akciju Kancelarije za ljudska i manjinska prava „Program stažista“ koji doprinosi jačanju samopouzdanja mladih, obrazovnih Roma i Romkinja. Smatra da je neophodno obezbediti i ravnopravno učešće žena Romkinja u lokalnim mehanizmima jer ih nema na mestima odlučivanja.

**Lepojka Čarević Mitanovski** – „Iz kruga“, govorila je u ime organizacije koja se bavi pitanjima i problemima žena sa invaliditetom. Iznela je stav da nijedan zakon ne prepoznaje termin „žena sa invaliditetom“, osim nekoliko strategija. Skrenula je pažnju na Krivični zakonik po kome je za krivično delo silovanja zaprećena kazna od 3-12 godina zatvora, dok je za obljubu nad nemoćnim licem zaprećena kazna od 2-10 godina. Jedna od preporuka CEDAW Komiteta jeste da se izmeni Krivični zakonik Republike Srbije pa je u svom izlaganju apelovala da se ovaj član promeni. Skrenula je pažnju na izmene Porodičnog zakona, naročito da se vodi računa o meri iseljenja nasilnika. Istakla je važnost zapošljavanja žena sa invaliditetom, kao i pitanje njihove zdravstvene zaštite, naročito kada je reč o njihovom reproduktivnom zdravlju. Od 2005. godine organizacija „Iz kruga“ je edukovala 300 lekara i sestara i opremila preko 12 domova zdravlja sa hidrauličnim ginekološkim stolicama. Na kraju svog izlaganja je istakla da i pored donošenja inkluzivnog zakona o obrazovanju još uvek je nejasno ko treba da finansira asistente za decu sa smetnjama u razvoju.

**Tanja Ignjatović** – Autonomni ženski centar, istakla je važnost dijaloga između civilnog sektora i države, kao i da bi nezavisne ženske organizacije trebalo da grade svoje kapacitete za paralelni sistem praćenja izveštavanja. Konstatovala je da postoji formalni napredak u smislu usvajanja zakona, strategija i drugih državnih dokumenata, ali je navela slabu primenu koja rezultira negativnim efektima, posebno na žene iz marginalizovanih društvenih grupa. Posebno je ukazala na krivično-pravnu i porodično-pravnu zaštitu, kao i da nedostaju statistički podaci o slučajevima nasilja. Pomenula je zahtev Komiteta da se u roku od dve godine podnese pisana informacija koja se odnosi na mere za sprečavanje nasilja u porodici iz čega jasno proizilaze prioriteti po kojima trebamo postupati.

Autonomni ženski centar i koalicija ženskih organizacija pokrenuli su kampanju sa sloganom „Što niko ne voli, treba promeniti. Potpisujem Konvenciju Saveta Evrope protiv nasilja prema ženama“. Smatra da je sada red na Vladi, pre svega na Ministarstvu pravde i Ministarstvu unutrašnjih poslova, Ministarstvu socijalne politike i Ministarstvu zdravlja, da neodložno pristupe neophodnim izmenama propisa i drugim aktivnostima. Autonomni ženski centar će organizovati okrugli sto čija će tema biti silovanje i srodna krivična dela, a u skladu sa kampanjom koju sprovodi Savet Evrope i Evropski ženski lobi, i nada se da će se već na tom okruglom stolu napraviti konsenzus za ono što su tri nužne pretpostavke vezane za ovu temu: izmena zakona, protokol o postupanju i formiranje kriznih centara za silovanje.

U diskusiji koja je usledila istaknuto je sledeće:

**Dragan Knežević** – Uprava za rodnu ravnopravnost, upoznao je prisutne da, kada je reč o Istanbulskoj konvenciji, Republika Srbija je od samog početka bila uključena u čitav proces i izradu teksta same konvencije. Sama ta činjenica omogućila je Republici Srbiji da te ideje i rešenja postanu deo Nacionalne strategije za sprečavanje nasilja nad ženama i nasilja u partnerskim odnosima, koje je Republika Srbija usvojila 2011. godine. Podsetio je na činjenicu da je Republika Srbija potpisala i ratifikovala Istanbulsku konvenciju sa rezervom. To ne znači da se Republika Srbija ogradila od ovih odredbi, već je rezerva stavljena zbog nemogućnosti da u ovom trenutku primenjuje sve odredbe. Republika Srbija radi na otklanjanju tih nemogućnosti, kako bi se Konvencija mogla primenjivati bezrezervno.

Što se tiče CEDAW-a, istakao je da je Uprava za rodnu ravnopravnost određena da prati primenu preporuka ovog tela Ujedinjenih nacija. U skladu s tim, Uprava je dostavila nadležnim organima, uključujući organe sudske vlasti i Narodnu skupštinu, izdvojene pojedine tačke iz zaključnih zapažanja i zatraženo je od nadležnih organa da preduzmu mere iz svoje nadležnosti. Posebno je istakao da što se tiče budžeta Uprave za rodnu ravnopravnost, on je ove godine smanjen i da bi dobro bilo da se Ženska parlamentarna mreža u ovoj fazi, kada je budžet aktuelan, angažuje po ovom pitanju. Zatim je skrenuo pažnju na obaveze Uprave koje proističu iz CEDAW preporuka. Jedna od tačaka u CEDAW zaključnih zapažanja odnosi se na usvajanje amandmana na član 20. stav 1. CEDAW konvencije. To je član koji se odnosi na proceduralna pitanja samog komiteta, na osnovu koga se zahteva da se podrži usvajanje amandmana. Zahtev se odnosi i na Srbiju. Zakon o potvrđivanju tog amandmana je bio na dnevnom redu Odbora za ljudska i manjinska prava i ravnopravnost polova i on je jednoglasno prihvaćen, ali još uvek nije bio na dnevom redu Narodne skupštine, pa bi to u narednom periodu trebalo uraditi.

**Tamara Tripić** je istakla da je po pitanju budžeta, dosta poslanica već dalo amandmane na Predlog zakona o budžetu.

**Gordana Stevanović**, zamenica Zaštitnika građana za rodnu ravnopravnost i prava dece, istakla je da je Zaštitnik građana kontrolni mehanizam, poslednja stepenica pred kojim građani vrše zaštitu svojih prava koja su im uskraćena. Ona je istakla da žene ne poznaju u dovoljnoj meri svoja prava i da treba raditi na jačanju njihove svesti, a takođe i učiniti mehanizme zaštite što efikasnijim. Skrenula je pažnju da je Zaštitnik građana poslao pismo predsednici Kancelarije visokog komesara vezano za izveštaj u stavu 12. tačka c, u kome je rečeno da većina pritužbi koje je primila služba Zaštitnika građana zbog diskriminacije po osnovu pola odbijena zbog neosnovanosti. Takva tvrdnja je netačna, jer nije odbijena kao neosnovana, već je odbačena kao preuranjena jer su se podnosioci najpre trebali obratiti Povereniku za zaštitu ravnopravnosti.

**Anita Beretić**, pomoćnica pokrajinskog sekretara za privredu, zapošljavanje i ravnopravnost polova je iznela predlog da Ženska parlamentarna mreža Narodne skupštine, zajedno sa Ženskom parlamentarnom mrežom u Vojvodini, nadležnim odborima i svim drugim organima kojima je u nadležnosti ovo pitanje, sagleda šta je učinjeno u izveštajnom periodu 2004-2008. godine i 2008-2012. godine i da se vidi koji su to kapaciteti AP Vojvodine. Što se tiče borbe protiv nasilja nad ženama, radna grupa priprema nacrt strategije koji će obuhvatiti za period do 2022. godine. Navela je kao cilj uvođenje jedinstvene evidencije u slučaju nasilja nad ženama.

**Zoja Gudović** – aktivistkinja i feministkinja, istakla je da je bila u prilici da bude prisutna u Ženevi na predstavljanju izveštaja Republike Srbije. Takođe je pomenula da je država ove godine zabranila Paradu ponosa, pa je zato postavila pitanje kako će se država onda odnositi prema potrebi da se izvrši izmena porodičnog zakona, propisa vezanih za pravosuđe, zdravstvo, obrazovanje, socijalnu zaštitu i ostalo, kao i da li će se država oglasiti po pitanju kažnjavanja nasilnika.

**Suzana Paunović**, direktorka Kancelarije za ljudska i manjinska prava se osvrnula na pitanje unapređenja položaja LGBT osoba. Navela je da je Vlada prvi put u jednom svom dokumentu – Strategiji prevencije i zaštite od diskriminacije pomenula da se LGBT osobe nalaze u visokom riziku od diskriminacije i da su predviđene mere koje će država preduzimati u cilju unapređenja položaja LGBT osoba. Smatra da je ovo veliki korak unapred. Takođe je navela da je Kancelarija za ljudska i manjinska prava organizovala obuku za 500 zaposlenih u okviru centara za socijalni rad, radi sticanja osnovnih znanja koja se odnose na rad sa LGBT osobama. Organizovana je obuka sudija i tužilaca uz saradnju sa pravosudnom akademijom za primenu novog krivičnog dela – zločin iz mržnje.

**Emila** **Spasojević** – kancelarija Poverenika za zaštitu ravnopravnosti, istakla je da se smatraju prirodnim saveznicima sa prethodnim učesnicima u raspravi i da je vreme da se krene u konkretnu aktivnost. Podsetila je da je 2009. godine bilo teško doneti Zakon o zabrani diskriminacije, a već danas možemo mnogo efikasnije da radimo na njegovoj primeni.

**Tamara Tripić** je istakla da pravni okvir za pitanja rodne ravnopravnosti postoji, ali da njegova primena nailazi na problem i da se na to treba fokusirati.

**Meho Omerović**, predsednik Odbora, na kraju je zaključio da je najveći problem u sprovođenju zakona, kako onih koji se tiču ljudskih prava, tako i generalno svih ostalih. Razlog za to je i često nedonošenje podzakonskih akata od kojih zavisi primena zakona. Zato se zalaže za veću kontrolnu funkciju Parlamenta, i tu nas očekuje najveći posao, pored zakonodavne i predstavničke funkcije. Oblast ljudskih prava jeste široka i to jeste osetljiva tema, te baš zato moramo puno više da radimo na što većoj implementaciji zakona. Istakao je dobru saradnju Odbora sa nadležnim državnim organima, kao i sa nevladinim sektorom, koja treba da se nastavi kako bi se donosili što kvalitetniji zakoni i kako bi se što efikasnije primenjivali.

**PREDSEDNIK ODBORA**

**Meho Omerović s.r.**